
[bookmark: LAN_Comma][bookmark: _Hlk215119324]Fornyet høring over udkast til lov om ændring af lov om miljøbeskyttelse og lov om ændring af lov om jordforurening (Implementering af dele af direktiv 2024/1785 om ændring af det gældende direktiv for industrielle emissioner (2010/75/EU)) og dele af direktiv om luftkvaliteten og renere luft i Europa (2024/2881)

Miljøministeriet sender hermed udkast til lov om ændring af lov om miljøbeskyttelse og lov om ændring af lov om jordforurening (implementering af dele af direktiv 2024/1785 om ændring af det gældende direktiv for industrielle emissioner (2010/75/EU)) og dele af direktiv om luftkvaliteten og renere luft i Europa (2024/2881) i offentlig høring. 

Miljøministeriet skal venligst anmode om at modtage eventuelle høringssvar senest den: 

19. oktober 2026

Fristen skal ses i lyset af, at lovforslaget tidligere har været i høring. 

Der henvises til Høringsportalen, hvor høringsmateriale findes.

Det lovforslag, der nu sendes i høring, adskiller sig indholdsmæssigt fra det tidligere udsendte ved, at IE-direktivets regler om skærpet strafudmåling ved alvorlige miljølovsovertrædelser, og den længere forældelsesfrist i erstatningssager, foreslås også at gælde for øvrige, forurenende industrivirksomheder. 

Forslaget går herved videre end kravene i direktivet. Der er alene tale om en udvidelse af, hvilke virksomheder der er omfattet af de skærpede regler om strafudmåling og forældelsesfrist i erstatningssager, og ikke en udvidelse af, hvilke virksomheder der er omfattet af de nye øvrige krav om fx etablering af miljøledelsessystemer og vejledende omstillingsplaner, overvågning, klimahensyn mv. 

Baggrunden for udvidelsen er, at Miljøministeriet vurderer, at det er hensigtsmæssigt, at alle forurenende virksomheder behandles lige ift. at blive idømt samme sanktion for de samme overtrædelser af lovgivningen. Herved vil man i højere grad lægge vægt på karakteren og konsekvenserne af overtrædelsen eller handlingen end på karakteren af virksomheden og læne sig op ad almindelige retsprincipper som lighed for loven og ligebehandling af virksomheder.  

Baggrund 
Direktiv 2024/1785 om ændring af det gældende direktiv for industrielle emissioner (2010/75/EU, herefter benævnt IE-direktivet), blev vedtaget og offentliggjort i EU-tidende den 15. juli 2024. 

IE-direktivet dækker alle relevante forurenende stoffer, der kan udledes fra industrielle anlæg og husdyrbrug, som påvirker menneskers sundhed og miljøet. Direktivet bestemmer bl.a., at virksomheder, der forurener, skal begrænse forureningen, så det svarer til de bedste tilgængelige teknikker, BAT (Best Available Techniques). BAT fastlægges af Kommissionen i gennemførselsretsakter, såkaldte BAT-konklusioner. Miljøkravene i BAT-konklusionerne indarbejdes i miljøgodkendelserne inden for de berørte sektorer. 

Formålet med ændringsdirektivet er at reducere de miljøskadelige virkninger fra store industrianlæg og landbrug i EU.

Med ændringsdirektiv 2024/1785 blev der tilføjet en række nye forpligtelser, der for en dels vedkommende kræver nye lovbestemmelser. Disse indgår i nærværende lovforslag. Dele af ændringsdirektivet vil herudover blive implementeret via bekendtgørelsesændringer, der vil blive sendt i offentlig høring på et senere tidspunkt med henblik på, at der samlet set kan ske implementering ved direktivets implementeringsfrist den 1. juli 2026.

Hvad angår ændringsdirektivets regler om store husdyrbrug bemærkes, at denne del af IE-direktivet henhører under Ministeriet for Natur og Dyrevelfærd. 

Luftkvalitetsdirektivet (direktiv 2008/50/EF) omfatter bl.a. myndighedernes forpligtelser til at opstille mål og at udarbejde handlingsprogrammer, måleprogrammer mv. i forhold til at undgå eller begrænse luftforurening. Der pålægges ikke forpligtelser for virksomhederne. Med ændringsdirektivet (2024/2881) indføres nye regler om erstatning svarende til IE-ændringsdirektivet. 

Lovforslagets indhold 
Lovforslaget har til formål at tilvejebringe de nødvendige hjemler i miljøbeskyttelsesloven og jordforureningsloven til at implementere de dele af direktiv 2024/1785 om ændring af direktiv 2010/75 vedr. industrielle emissioner fra virksomheder, og de dele af ændringsdirektiv om luftkvaliteten og renere luft i Europa (2024/2881), der kræver lovændring.

De største og væsentligste ændringer, som kræver ændringer i miljøbeskyttelsesloven og jordforureningsloven er: 

1) Mulighed for at dispensere fra miljøkrav i krisesituationer. Reglerne afspejler de erfaringer, der har været i forbindelse med f.eks. gasforsyningskrise og Covid 19-krise. Med lovforslaget gives mulighed for dispensation fra miljøkravene i krisesituationer som følge af ekstraordinære omstændigheder, der direkte påvirker forsyningen af energi og samfundskritiske ressourcer, materialer eller udstyr. 
2) Overvågningsforpligtelser ved lempelser eller skærpelser af miljøkravene til virksomheder omfattet af IE-direktivet. Med lovforslaget pålægges miljøministeren en ny overvågningsopgave i forlængelse af ministerens generelle overvågningsopgave i miljøbeskyttelsesloven. 
3) Krav til miljøledelsessystemer med ekstern audit hvert tredje år. Lovforslaget sikrer hjemmel til en fremrykning af fristen for, at en række virksomheder skal etablere et miljøledelsessystem. 
4) Varetagelsen af klimamæssige hensyn. Det foreslås med lovforslaget, at miljøbeskyttelseslovens anvendelsesområde udvides for, at loven kan regulere ændringsdirektivets nye regler i forhold til klimabeskyttelse, herunder især evt. kommende BAT- konklusioner med krav, der relaterer sig til klimabeskyttelse. 
5) Sanktioner og erstatning
·  Sanktioner for overtrædelse af direktivets regler skærpes, herunder ved skade på menneskers sundhed og med krav om strengere bødestrafudmåling. Lovforslaget sikrer, at miljøbeskyttelseslov og jordforureningslov ændres med henblik herpå.
· Nye erstatnings- og forældelsesregler. Dansk rets almindelige erstatningsregler og søgsmålsregler vurderes at være i overensstemmelse med direktivet, men da de er ulovbestemte, vil der skulle fastsættes formelle regler herom. Dette sker med lovforslaget, der samtidig sikrer hjemmel til at kunne gennemføre direktivets særlige forældelsesfrister, der indebærer en fravigelse af forældelseslovens og miljøskadeerstatningslovens forældelsesfrister. Lovforslaget sikrer ligeledes, at miljøbeskyttelseslov og jordforureningslov ændres med henblik herpå. 

Lovforslagets indhold er uddybet i Notat om hovedindhold i lovforslaget vedr. implementering af dele af ændringsdirektivet om industrielle emissioner (IE-direktivet.

EU-retten
[bookmark: _Hlk240029294]Lovforslaget udgør dele af implementering af Rådets og Parlamentets direktiv 2024/1785 om ændring af det gældende direktiv for industrielle emissioner (2010/75/EU). Implementeringsfristen er den 1. juli 2026. Lovforslaget udgør endvidere dele af implementering af Rådets og Parlamentets direktiv 2024/2881 om ændring af det gældende direktiv om luftkvaliteten og renere luft i Europa. Implementeringsfristen for dette direktiv er 11. december 2026.

Administrative og erhvervsøkonomiske konsekvenser og principper for agil erhvervsrettet lovgivning
Ved IE-ændringsdirektivet indføres krav om et obligatorisk miljøledelsessystem og minimumskrav til systemet. Miljøledelsessystemer kan have positive erhvervsøkonomiske konsekvenser i form af bedre styring af produktionen og mere effektiv udnyttelse af ressourcerne. De fleste virksomheder har allerede etableret eller haft krav om at etablere et miljøledelsessystem som følge af BAT-konklusioner. IE-ændringsdirektivet vurderes kun at medføre behov for enkelte tilpasninger af virksomhedernes eksisterende systemer, hvorfor de administrative konsekvenser for erhvervslivet forventes at være begrænsede. Se hertil også lovforslagets almindelige bemærkninger pkt. 2.1.3.3. om den såkaldte miljøomnibus, hvorved de nye krav til miljøledelsessystemer og vejledende omstillingsplaner forventes rullet tilbage.   

Konkret indebærer kravene, at miljøledelsessystemerne skal revideres ved ekstern audit hvert tredje år, første gang senest den 1. juli 2027. Derudover stilles krav om udarbejdelse af omstillingsplaner fra 2030 mhp. udvikling af en bæredygtig, ren, cirkulær, ressourceeffektiv og klimaneutral økonomi, med ekstern audit hvert tredje år, samt om offentliggørelse af dele af miljøledelsessystem og omstillingsplaner. 

Erhvervsstyrelsens Område for Bedre Regulering (OBR) har sammen med Miljøstyrelsen opgjort lovforslagets administrative konsekvenser for erhvervslivet.
De administrative byrder vurderes at udgøre omstillingsomkostninger på ca. 18,6 mio. kr. (engangsudgifter) og løbende administrative omkostninger på ca. 6,1 mio. kr. årligt fra 2027-2029 og ca. 8,4 mio. kr. årligt fra 2030 og frem. 
[bookmark: _Hlk220935248]
Derudover er der administrative konsekvenser i form af ansøgning om dispensation, jf. § 35 f, stk. 1-3. Dette forventes alene at blive anvendt i sjældne tilfælde, eftersom bestemmelsen alene kan anvendes i helt særlige krisesituationer. Disse konsekvenser overstiger ikke bagatelgrænsen, hvorfor de ikke kvantificeres nærmere.

Hvad angår udvidelse af reglerne om strafudmåling og forældelsesfrist til også at gælde for øvrige forurenende virksomheder bemærkes, at der ikke herved pålægges erhvervslivet yderligere administrative byrder, idet der alene er tale om konsekvenser for virksomheder, der ikke overholder lovgivningen. 

Miljøministeriet vurderer, at principperne for agil erhvervsrettet lovgivning ikke er relevante for lovforslaget, da der er tale om en direktivnær implementering af et EU-direktiv, som Danmark er forpligtet til at gennemføre.  

Ikrafttrædelse 
Lovforslaget forventes at træde i kraft den 1. [februar] 2027. 

Høringssvar 
Udkastet til lovforslaget er sendt i høring hos de parter, der fremgår af vedlagte høringsliste og er samtidig offentliggjort på høringsportalen. 

Eventuelle spørgsmål til udkast til lovforslaget kan rettes til følgende:
- Peter Jørgensen på telefon 40859489 eller mail pejaj@mim.dk 

Høringssvar bedes sendt til mim@mim.dk med cc. til pejaj@mim.dk  senest den 19.  oktober 2026. I høringssvar bedes angivet følgende i emnefeltet: "Høringssvar vedr. miljøbeskyttelsesloven og jordforureningsloven j.nr. 2026-5765”. 

De modtagne høringssvar vil blive offentliggjort på Høringsportalen og oversendes samtidig til Folketingets Miljø- og Fødevareudvalg. 

Ved afgivelse af høringssvar gives der samtykke til offentliggørelse, herunder afsenders navn og mailadresse. 

Med venlig hilsen 
Peter Jørgensen 

